Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 2 Pv 54/14/2202	Galanta, 4.9.2014
EEČ : 2-17-283-2014

U Z N E S E N I E

Trestná vec:	obvinený XXXXX 
Prečin:	Ublíženie na zdraví podľa § 157 odsek 1, odsek 2 písmeno a, písmeno b Trestného zákona číslo 300/2005 Zbierky zákonov v znení zákona číslo 204/2013 Zbierky zákonov

Rozhodol: 	prokurátor Okresnej prokuratúry Galanta
Podľa § 215 odsek 1 písmeno d (§ 9 odsek 1 písmeno f) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: elektrikár
ako vodič osobného motorového vozidla zn. Škoda Felícia, modrej farby, EČ: XXXXX dňa 11. 10. 2013 v čase o 20.25 hod na križovatke ciest č. 5085 a č. II/573 v katastri obce XXXXX (odbočka zo smeru XXXXX na obec XXXXX) pri odbočovaní vpravo nevenoval dostatočnú pozornosť riadeniu tohto vozidla – nesledoval situáciu v cestnej premávke a neprispôsobil rýchlosť povahe vozovky a poveternostným podmienkam, čím porušil ustanovenie § 4 ods. 1 písm. c) a § 16 ods. 1 Zákona č. 8/2009 Z. z. o cestnej premávke – v dôsledku čoho s vozidlom dostal šmyk, prešiel do protismeru, s vozidlom zišiel z cesty a cez nespevnený okraj vošiel do odvodňovacieho kanála, kde narazil do pevnej prekážky  steny odvodňovacieho kanála, pričom v priamej príčinnej súvislosti s nehodovým dejom jeho spolujazdec – maloletý syn XXXXX, nar. XXXXX, trvale bytom XXXXX, ul. XXXXX, sediaci a riadne pripútaný v detskej sedačke utrpel zranenia v podobe polytraumy s vývojom traumatického a hemoragického šoku, tupé poranenie pečene ťažkého stupňa – jej centrálu ruptúru s nutnosťou operačného odstránenia (amputácie) ľavého laloku, zakrvácanie do oboch pohrudničných dutín – hemothoraxa pohmoždenie prednej steny brušnej, ktoré zranenia podľa odborného vyjadrenia č. A15/2013, vyhotoveného XXXXX –znalcom zapísaným v zozname znalcov MS SR, odbor zdravotníctvo a farmácia, odvetvie chirurgia – traumatológia, boli hodnotené ako ťažké, život ohrozujúce zranenia takého stupňa, kde bez urgentnej lekárskej pomoci by došlo k smrti poškodeného, zároveň s podstatným obmedzeniami v obvyklom spôsobe života poškodeného počas celej hospitalizácie a následnej liečby, t. j. v trvaní od 11. 10. 2013 do 07. 11. 2013 a ďalších 6 až 8 týždňov, a s trvalými následkami v podobe anatomickej straty ľavého laloku pečene, ostatní účastníci dopravnej nehody zranenia neutrpeli,

lebo je trestné stíhanie neprípustné podľa § 9 odsek 1 písmeno f

Odôvodnenie:
Uznesením vyšetrovateľa Odboru kriminálnej polície Okresného riaditeľstva Policajného zboru v XXXXX sp. zn. ORP-6/VYS-SA-2014 zo dňa 13.1.2014 bolo podľa § 199 ods. 1 Trestného poriadku začaté trestné stíhanie a súčasne podľa § 206 ods. 1 Tr. por. vznesené obvinenie XXXXX pre prečin ublíženia na zdraví podľa § 157 ods. 1, ods. 2 písm. a) Trestného zákona, s poukazom na § 138 písm. h) Trestného zákona  na tom skutkovom základe, ako je uvedené vo výrokovej časti uznesenia.  

Uznesenie o začatí trestného stíhania a vznesení obvinenia bolo vydané v súlade so zákonom – najmä na základe lekárskych správ, záznamu dopravnej nehody z 11.10.2013, zápisnice o ohliadke miesta dopravnej nehody z 12.10.2013, odborného vyjadrenia znalca z odboru zdravotníctvo a farmácia, chirurgia – traumatológia. 

Vo veci vypovedala svedkyňa – poškodená XXXXX, poverená osoba Úradu práce, sociálnych vecí a rodiny XXXXX, ustanoveného opatrovníka maloletému poškodenému XXXXX, nar. XXXXX, ktorý je synom obvineného XXXXX XXXXX po poučení v zmysle ust. § 211 Trestného poriadku uviedla, že nesúhlasí s trestným stíhaním obvineného XXXXX. Tento právny úkon (vyjadrenie nesúhlasu s trestným stíhaním obvineného XXXXX) v mene maloletého poškodeného XXXXX bol schválený  rozsudkom Okresného súdu Komárno sp. zn. 9P 107/2014 z 13.5.2014, právoplatným 29.5.2014.  
Podľa § 211 ods. 1 Trestného poriadku trestné stíhanie pre trestný čin ublíženia na zdraví podľa § 157 a 158, ohrozovania pohlavnou chorobou podľa § 167, neposkytnutia pomoci podľa § 177 a 178, krádeže podľa § 212, sprenevery podľa § 213, neoprávneného užívania cudzej veci podľa § 215, neoprávneného používania cudzieho motorového vozidla podľa § 216 a 217, podvodu podľa § 221, podielnictva podľa § 231 a 232, úžery podľa § 235, zatajenia veci podľa § 236, porušovania povinností pri správe cudzieho majetku podľa § 237 a 238, poškodzovania veriteľa podľa § 239, zvýhodňovania veriteľa podľa § 240, poškodzovania cudzej veci podľa § 245 a 246, poškodenia a zneužitia záznamu na nosiči informácií podľa § 247, porušovania autorského práva podľa § 283, krivého obvinenia podľa § 345, nebezpečného prenasledovania podľa § 360a, ohovárania podľa § 373, poškodzovania cudzích práv podľa § 375 Trestného zákona proti tomu, kto je vo vzťahu k poškodenému osobou, voči ktorej by mal poškodený ako svedok právo odoprieť výpoveď, ako aj pre trestný čin opilstva podľa § 363 Trestného zákona, ak inak vykazuje znaky skutkovej podstaty niektorého z týchto trestných činov, možno začať a v už začatom trestnom stíhaní pokračovať iba so súhlasom poškodeného. Ak je poškodených jedným skutkom niekoľko, stačí súhlas len jedného z nich. 
Podľa § 130 ods. 1 Tr. por. právo odoprieť výpoveď ako svedok má príbuzný obvineného v priamom rade, jeho súrodenec, osvojiteľ, osvojenec, manžel a druh. Ak je obvinených viac a svedok je v uvedenom pomere len k niektorému z nich, má právo odoprieť výpoveď ohľadne iných obvinených len vtedy, keď nemožno oddeliť výpoveď, ktorá sa ich týka, od výpovede týkajúcej sa obvineného, s ktorým je svedok v tomto pomere.
Podľa § 215 ods. 1 ods. 1 písm. d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Tr. por. 
 Podľa § 9 ods. 1 písm. f) Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené,  ak je trestné stíhanie podmienené súhlasom poškodeného a nebol súhlas daný alebo bol vzatý späť. 
V zmysle uvedených skutočností a zákonných ustanovení vyplýva, že trestné stíhanie obvineného XXXXX pre prečin pre prečin ublíženia na zdraví podľa § 157 ods. 1, ods. 2 písm. a) Trestného zákona, s poukazom na § 138 písm. h) Trestného zákona je neprípustné pre nedostatok súhlasu vyjadreného v mene  poškodeného XXXXX, ktorý je synom (teda príbuzným v priamom rade) obvineného, t.j. osobou, ktorá má právo vysloviť súhlas s trestným stíhaním pre prečin ublíženia na zdraví podľa § 157 ods. 1, ods. 2 písm. a) Trestného zákona, a to s poukazom na ustanovenia § 211 ods. 1 Tr. por. a § 130 ods. 1 Tr. por.  

Vzhľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Michal Oravec
prokurátor